Najprije će parkiranje pojeftiniti u gradskim garažama, i to u roku od dva tjedna, a poslije toga snizit će se cijene na ucrtanim zonama izvan garaža. Najavio je to gradonačelnik Milan Bandić, a potvrdio je i da će se zona naplate parkiranja proširiti na cijeli grad.

– Bit će osjetno jeftinije, i to na svim razinama. Dnevne, mjesečne i godišnje povlaštene karte u svim zonama, i u zoni 4 i 5, idu dolje jer mi kanimo cijeli grad pretvoriti u parkirališnu zonu u kojoj će se plaćati po simboličnim cijenama – kazao je gradonačelnik ne želeći specificirati novi cjenik.

Niže cijene odnose se na svih sedam garaža u gradu, a i cijena sata parkiranja bit će niža. Kako će se kontrolirati sustav naplate u cijelom gradu, gradonačelnik nije želio precizirati.

– Ovako će teret biti raspoređen ravnomjerno, bit će puno povoljnije, a građani puno zadovoljniji. Kako će se to napraviti, znat će se na vrijeme – kazao je Milan Bandić.

Foto: Goran Jakus/PIXSELL

Foto: Goran Jakuš/Pixsell

U tijeku su i pregovori gradske uprave i Zagrebačkog holdinga o nižim cijenama javnog prijevoza, a one bi uskoro mogle biti poznate.

– Očekujte rješenje o nižim cijenama javnog prijevoza od uprave Holdinga i direktora ZET-a. Dobili su zadaću i u roku od mjesec dana izaći će s tim prijedlogom – kazao je gradonačelnik.

Nedavno raspisani javni natječaj za kupnju 23 automobila, koje će koristiti zaposlenici grada, a čija je procijenjena vrijednost osam milijuna kuna, gradonačelnik će poništiti ako ne postigne nižu cijenu leasinga.

– Bit će iznenađenja. Natječaj traje do 15. travnja, a kada su u pitanju uštede i racionalizacije, prvi smo u Hrvatskoj. Ako leasing ne bude 20 posto jeftiniji nego što je to bio prije 4,5 godina, poništit ćemo ga – objasnio je Milan Bandić.